**รณรงค์ป้องกันโรคไข้เลือดออก**

**ประชาสัมพันธ์ รณรงค์ป้องกันโรคไข้เลือดออก**



**โรคไข้เลือดออก**

  เป็นโรคติดต่อที่มียุงลายเป็นพาหะนำโรค ยุงลายอาศัยอยู่ในบ้านและบริเวณรอบๆบ้าน มักกัดคนในเวลากลางวัน พบผู้ป่วยไข้เลือดออกได้ทุกเพศทุกวัยและทุกภาคของประเทศไทย

**อาการ**

   มีไข้สูงลอย ประมาณ 2-7 วัน ปวดศีรษะ ปวดเมื่อยตามตัว ส่วนใหญ่มีอาการหน้าแดง อาจมีจุดเล็กๆตามลำตัวแขน ขา มักมีอาการคลื่นไส้ อาเจียน  ปวดท้อง ถ่ายดำ และเบื่ออาหาร

**การดูแลตัวเองเบื้องต้น**

   1. ควรรีบพาผู้ป่วยไปพบแพทย์ทันที

   2. ใช้ผ้าชุบน้ำเช็ดตัวลดไข้

   3. ใช้ยาลดไข้พาราเซตามอล ห้ามใช้ยาแอสไพริน เพราะอาจทำให้เลือดออกได้ง่าย

   4. ให้ดื่มน้ำผลไม้ หรือน้ำตาลเกลือแร่บ่อยๆ

   5. ระวังอย่าให้ยุงกัดในเวลากลางวัน ให้นอนกางมุ้ง หรือทายากันยุง

   6. กำจัดแหล่งเพาะพันธ์ยุงลาย

    ทั้งนี้ เพื่อเป็นการป้องกันโรคไข้เลือดออก เทศบาลเมืองปู่เจ้าสมิงพราย ขอความร่วมมือประชาชนในเขตเทศบาล ช่วยกันกำจัดลูกน้ำยุงลายในภาชนะที่มีน้ำขังทุกสัปดาห์ เพื่อตัดวงจรการเกิดยุงลาย ซึ่งก่อให้เกิดโรคไข้เลือดออก โดยการรณรงค์ให้กับประชาชนมีพฤติกรรมการเก็บ 3 เก็บ คือ เก็บให้เกลี้ยงไม่เลี้ยงยุงลาย และ 5ป. 1ข. ปราบยุงลาย

**เก็บ 3 เก็บ**

    เก็บที่ 1 เก็บขยะ เศษภาชนะขังน้ำแหล่งเพาะพันธ์ยุงลาย วัสดุที่เหลือใช้นำไปขายเป็นรายได้เสริม

    เก็บที่ 2 เก็บบ้าน ให้ปลอดโปร่งยุงลายไม่เกาะพัก ขัดล้างคว่ำภาชนะใส่น้ำ เปลี่ยนน้ำในแจกันทุกสัปดาห์

    เก็บที่ 3 เก็บน้ำ น้ำกินน้ำใช้เก็บให้มิดชิด โดยการเปิดฝาโอ่ง ถัง ไม่ให้ยุงลายลงไปวางไข่

**5ป. 1ข.**

     1.ปิด ปิดภาชนะขังน้ำให้มิดชิด ป้องกันยุงลายลงไปวางไข่

     2. เปลี่ยน เปลี่ยนน้ำในแจกัน ถังเก็บน้ำเปลี่ยนน้ำทุกๆ 7 วัน เพื่อตัดวงจรลูกน้ำที่จะกลายเป็นยุง

     3.ปล่อย ปล่อยปลากินลูกน้ำในภาชนะใส่น้ำถาวร เช่นปลาหางนกยุง ปลากัด ปลากระดี่

     4.ปรับปรุงสิ่งแวดล้อมให้ปลอดโปร่ง โล่ง สะอาด ลมพัดผ่าน ไม่เป็นที่เกาะพักของยุงลาย

     5.ปฏิบัติเป็นประจำจนเป็นนิสัย และ

     1ข. ขัดภาชนะที่มีน้ำขัง เช่นโอ่งน้ำ เพื่อกำจัดไข่ยุงที่เกาะในภาชนะที่มีน้ำขัง